## El Circuit Ricardo Tormo acull este cap de setmana la final de la Sprint Cup del GT World Challenge

*** A més de l’activitat de la pista, el pàdoc oferirà nombroses exposicions, exhibicions i fins i tot un concert de l’alacantí Kidd Keo en directe
* El títol de la Sprint Cup està en joc i es decidirà en les dos carreres que se celebren en el traçat de Cheste**

El Circuit Ricardo Tormo es prepara per a acollir este cap de setmana, del 19 al 21 de setembre, la gran final de la Sprint Cup del GT World Challenge powered by AWS.

Serà una cita decisiva que reunirà una graella de 40 vehicles repartits en les categories Pro, Gold, Silver i Bronze, que lluitaran pels títols de la Sprint Cup de l’esdeveniment de GT més potent del panorama europeu.

En la categoria Pro, fins a sis equips mantenen opcions matemàtiques al títol. Charles Weerts i Kelvin van der Linde, del Team WRT, arriben al capdavant de la classificació amb 72 punts, seguits molt de prop per Marvin Kirchhöfer i Benjamin Goethe, de Garage 59, amb 70,5 punts. També continuen en la baralla Rutronik Racing, Winward Racing, Grasser Racing Lamborghini i AF Corse Francorchamps. En la Gold Cup, Thierry Vermeulen i Chris Lulham, amb Ferrari i amb els colors d’Emil Frey Racing, defenen el lideratge amb la pressió de rivals com Saintéloc Racing i Garage 59.

En la Silver Cup, Jamie Day i Kobe Pauwels, de Comtoyou Racing, arriben llançats després de tres victòries consecutives, encara que Boutsen VDS i altres equips mantenen vives les seues opcions. Finalment, en la Bronze Cup, la lluita està encapçalada per Dustin Blattner i Dennis Marschall, de Kessel Racing, enfront de Bashar Mardini i Bastian Buus, amb diverses formacions com Imperiale Racing, Paradine Competition, Lionspeed GP i UNX Racing encara amb opcions de lluitar pel títol.

L’activitat en pista arrancarà el divendres amb els entrenaments lliures. El dissabte se celebrarà la primera sessió de classificació al matí i la primera carrera a les 14:15 hores, mentres que el diumenge tindrà lloc la segona sessió classificatòria i la carrera final de la temporada a partir de les 14:45 hores.

**ROOW**

L’esdeveniment no solament es viurà en la pista. El Circuit Ricardo Tormo oferirà als aficionats una àmplia oferta d’entreteniment de la mà de ROOW, amb espectacles en viu, exhibicions de cotxes i motos, actuacions musicals entre les quals destaca la presència de l’artista alacantí Kidd Keo. Així mateix, zones de restauració, activitats infantils, botigues de marxandatge, barberia i la possibilitat d’accedir als boxs durant l’esmorzar, tant el dissabte com el diumenge, per a viure de prop l’ambient de competició.

Les entrades, amb accés inclòs al pàdoc, estan a la venda en la pàgina web oficial del Circuit Ricardo Tormo. Els xiquets de fins a 12 anys podran accedir gratuïtament acompanyats d’un adult amb entrada vàlida.

Fecha: 17/09/2025